Frederikshavn White Hawks er ved at have truppen på plads til den kommende sæson, efter at klubben mandag morgen har offentliggjort, at den svenske back Jakob Stridsberg er blevet tilknyttet på en et-årig aftale. - Jakob er en rigtig dygtig tovejs-back, og samtidig er han virkelig en loyal holdspiller. Han har et stort potentiale for at udvikle sig til en af top-backerne i Metal Ligaen, da han har alle de værktøjer, der skal til, siger White Hawks' cheftræner Patric Wener. 28-årige Jakob Stridsberg har i de seneste sæsoner spillet for Vita Hästen i den næstbedste række i Sverige, Allsvenskan. Tidligere har han spillet i den stærke amerikanske universitetsliga NCAA. Nu ser han frem til at prøve kræfter med den danske liga. - Det bliver spændende at være en del af White Hawks, og jeg har kun hørt gode ting om klubben, byen og det at bo i Danmark. Jeg kender ikke så meget til den danske liga, men jeg har snakket med flere, der kender den, og de har alle talt godt om Metal Ligaen. Så jeg ser frem til at spænde skøjterne, og glæder mig til at komme i gang, siger Jakob Stridsberg. Jakob Stridsberg er med til sæsonens første officielle træning på torsdag.

Referat:
Truppen er ved at være på plads i landets nordligste ishockeyklub.